Pankeilla tulee olla riittävät ja ajantasaiset tiedot muun muassa asiakkaan toiminnasta, taloudellisesta asemasta ja varojen alkuperästä. Tarvittaessa pankkien tulee myös selvittää yksittäiseen liiketoimeen sekä varojen nostoon tai talletukseen liittyvien varojen alkuperä ja käyttötarkoitus.
Pankkien tulee määritellä itse tilanteet tai kriteerit, joiden perusteella asiakasta pyydetään selvittämään varojen alkuperä ja käyttötarkoitus. Finanssivalvonta tai lainsäätäjä ei ole antanut määräystä siitä, minkä suuruista käteisnostoa tai käteistalletusta tehtäessä varojen alkuperää koskeva kysely tulisi täyttää, vaan kukin pankki määrittelee kriteerit itse.